次韻葉觀文再賦遊靈源桃花二洞之作  其二
作者：李彌遜
朝代：宋

paragraphs: 山行有底急，路轉乃爾長。
輿肩憇清蔭，屐齒尋幽芳。
突兀見古殿，委蛇度飛梁。
餘紅點澗色，新絲浮巖光。
人徑出鳥道，僧居儼蜂房。
前山去未了，後騎低可望。
逢人貴同氣，偶地忘殊方。
徑催文字飲，稍近花草香。
語味寫素隱，詩工發深藏。
湛輩欣有得，折楊愧成章。